Bot karam, langgar ‘tugboat’
NURZILLA MOHAMAD SIBU: Seorang pesara polis dikhuatiri hilang manakala seorang lagi selamat
dalam kejadian bot karam di perairan Sungai Batang Rajang sekitar Pulau Li Hua,
pagi semalam. Ketua Polis Daerah Sibu ACP Stanley Jonathan Ringgit berkata, dalam
kejadian sekitar jam 8 pagi itu, bot yang dinaiki mangsa, Lim Lian Tiong, 63,
bersama anak saudaranya, 29, untuk memancing telah karam dan terlanggar
‘tugboat’. “Pengadu dan mangsa cuba menyelamatkan diri dengan berenang menuju ke
sebuah ‘tugboat’ kecil yang ada berdekatan.  “Bagaimanapun, ketika pengadu sampai di bot tunda tersebut dan menoleh
ke belakang, pengadu mendapati pakciknya sudah tiada dan tidak dijumpai,”
katanya dalam satu kenyataan, semalam. Menurut Stanley, operasi mencari dan menyelamat (SAR) telah ditubuhkan yang
terdiri dari sepasukan anggota polis dari Balai Polis Lanang, Marin Polis
Diraja Malaysia (PDRM), Jabatan Bomba dan Penyelamat Malaysia (JBPM) dan
Angkatan Pertahanan Awam (APM).  “Tiga buah bot penyelamat telah digerakkan untuk mencari mangsa di sepanjang
perairan Batang Rajang.  “Kes diklasifikasikan sebagai Orang Hilang,” ujarnya. 
See author's posts
